Aldrei hafa jafn margir verið inniliggjandi á Landspítala með COVID-19 og nú. Forstjóri spítalans segir erfitt að spá fyrir um framhaldið vegna tíðari endursýkinga en gert var ráð fyrir.
Áttatíu og átta covid-sjúklingar eru inniliggjandi á spítalanum í dag og þar af tveir á gjörgæslu. Spítalinn hefur verið á neyðarstigi í rúmar tvær vikur og segir Runólfur Pálsson forstjóri Landspítala stöðuna hafa þyngst síðan og hún sé mjög þung.
Við það bætist mikil mannekla sem hefur verið viðvarandi og versnað vegna veikinda starfsfólks. Fleiri starfsmenn þurfi til að sinna hverjum covid-smituðum sjúklingi en venja er. Einnig reynist erfitt að hemja smit til viðkvæmra hópa.
Þetta er náttúrulega bara svo gríðarleg smitdreifing í samfélaginu. Það er það sem við erum að sjá og því miður hafa smit verið að berast til aldraðra einstaklinga sem eru með fjölþætt heilsufarsvandamál og þola ekki sýkingar. Við erum að sjá talsvert af innlögnum af því tagi. En svo er líka mikið um smit á hjúkrunarheimilum. Þetta er um allt.
Hafdís: Þannig að núna eru smit að ná til viðkvæmari einstaklinga en áður?
Já, já. Það hefur óhjákvæmilega gerst. Því smitdreifingin er svo mikil í samfélaginu að það er bara ekkert hægt að verjast smiti með fullnægjandi hætti.
Segir Runólfur flókið að spá fyrir um framhaldið. Enn gæti biðin eftir hjarðónæmi lengst.
Við erum að sjá mun meira af endursmitum en hefur verið gert ráð fyrir. Við erum að rýna í gögn núna um það. En það er mjög áberandi.
Hafdís: Breytir það ykkar sýn á framhaldið?
Það hefur það náttúrulega ef að hlutfallið er mun hærra en er gert ráð fyrir, að þá eru fleiri sem eiga eftir að smitast, sem lengir þá tímann þar til við fáum þetta hjarðónæmi sem við höfum verið að leitast eftir.

88 sjúklingar liggja á Landspítalanum með COVID-19 og hafa aldrei verið fleiri. Forstjóri spítalans segir að staðan sé mjög þung og endursýkingar flæki framtíðarspár.